KOMISSION TÄYTÄNTÖÖNPANOASETUS (EU) 2021/1329,

annettu 10 päivänä elokuuta 2021,

täytäntöönpanoasetusten (EU) 2020/2235, (EU) 2020/2236, (EU) 2021/403 ja (EU) 2021/404 muuttamisesta tiettyjen lähetysten unioniin tuloa varten vaadittavien eläinterveystodistusten, yhdistettyjen eläinterveys- ja virallisten todistusten ja virallisten todistusten käyttöä koskevan siirtymäkauden pidentämiseksi

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta 9 päivänä maaliskuuta 2016 annetun Euroopan parlamentin ja neuvoston asetuksen (EU) 2016/429 (”eläinterveyssäännöstö”) (1) ja erityisesti sen 213 artiklan 2 kohdan, 224 artiklan 4 kohdan, 230 artiklan 1 kohdan, 238 artiklan 3 kohdan ja 239 artiklan 3 kohdan,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (virallista valvontaa koskeva asetus) (2) ja erityisesti sen 90 artiklan ja 126 artiklan 3 kohdan,

sekä katsoo seuraavaa:

(1) Komission täytäntöönpanoasetuksissa (EU) 2020/2235 (3), (EU) 2020/2236 (4) ja (EU) 2021/403 (5) vahvistetaan muun muassa niiden eläinterveystodistusten, yhdistettyjen eläinterveys- ja virallisten todistusten ja virallisten todistusten mallit, joiden on oltava eläinten ja tavaroiden lähetysten mukana niiden unioniin tuloa varten. Nämä täytäntöönpanoasetukset hyväksyttiin asetusten (EU) 2016/429 ja (EU) 2017/625 puitteissa. Asetusta (EU) 2016/429 ja kyseisiä kolmea täytäntöönpanoasetusta on sovellettu 21 päivästä huhtikuuta 2021 alkaen.

(2) Täytäntöönpanoasetuksissa (EU) 2020/2235, (EU) 2020/2236 ja (EU) 2021/403 säädetään siirtymäkaudesta sellaisten eläinten ja tavaroiden lähetysten unioniin tuloa varten, joiden mukana on kyseisten lähetysten unioniin tuloon vaadittavat asianmukaiset todistukset, jotka on annettu ennen 21 päivää huhtikuuta 2021 voimassa olleessa unionin lainsäädännössä vahvistettujen todistusmallien mukaisesti edellyttäen, että ne on allekirjoitettu asianmukaisesti ennen 21 päivää elokuuta 2021. Näitä todistuksia on luettava kyseisissä täytäntöönpanoasetuksissa vahvistettujen siirtymäsäännösten mukaisesti niiden kyseisissä todistuksissa tarkoitettujen säädösten osalta, joiden soveltaminen on päättynyt. Kyseinen siirtymäkausi päättyy 20 päivänä lokakuuta 2021.

(3) Lisäksi komission täytäntöönpanoasetuksessa (EU) 2021/404 (6) vahvistetaan muun muassa säännöt, jotka koskevat niitä eläinterveystodistusten malleja, joita on käytettävä tiettyjen kolmansista maista, alueilta tai niiden vyöhykkeiltä tulevien eläinten, sukusolujen ja alkioiden ja eläinperäisten tuotteiden lähetysten unioniin saapumista varten. Kyseisessä täytäntöönpanoasetuksessa säädetään siirtymäsäännöksistä, jotka koskevat sellaisten kolmansista maista, alueilta tai niiden vyöhykkeiltä tulevien eläinten, sukusolujen ja alkioiden ja eläinperäisten tuotteiden lähetysten saapumista unioniin, joiden mukana on ennen 21 päivää huhtikuuta 2021 voimassa olleen unionin lainsäädännön mukaisesti annetut asianmukaiset todistukset edellyttäen, että ne on allekirjoitettu asianmukaisesti ennen 21 päivää elokuuta 2021. Näitä todistuksia on luettava kyseisessä täytäntöönpanoasetuksessa vahvistettujen siirtymäsäännösten mukaisesti niiden kyseisissä todistuksissa tarkoitettujen säädösten osalta, joiden soveltaminen on päättynyt. Myös kyseinen siirtymäkausi päättyy 20 päivänä lokakuuta 2021.

(4) Täytäntöönpanoasetuksissa (EU) 2020/2235, (EU) 2020/2236, (EU) 2021/403 ja (EU) 2021/404 tällä hetkellä säädetty siirtymäkausi ei anna riittävästi aikaa toteuttaa kolmansissa maissa ja alueilla tarvittavia toimenpiteitä uusien todistusten myöntämiseksi 21 päivästä huhtikuuta 2021 alkaen sovellettavan unionin lainsäädännön mukaisesti. Sen vuoksi kyseisissä täytäntöönpanoasetuksissa säädettyä siirtymäkautta olisi pidennettävä 15 päivään maaliskuuta 2022 saakka, johon mennessä tarvittavat toimenpiteet olisi toteutettava ja pantava täytäntöön. Siirtymäkauden pidentämisellä halutaan helpottaa siirtymistä kyseisissä neljässä täytäntöönpanoasetuksessa säädettyjen uusien todistusten käyttöön sekä välttää kyseisten täytäntöönpanoasetusten soveltamisalaan kuuluvien lähetysten unioniin tuloon liittyvät tarpeettomat kaupan häiriöt.

(5) Jotta kolmansilla mailla ja alueilla olisi riittävästi aikaa ottaa käyttöön tarvittavat toimenpiteet 21 päivästä huhtikuuta 2021 alkaen sovellettavia uusia sertifiointivaatimuksia varten, täytäntöönpanoasetuksissa (EU) 2020/2235, (EU) 2020/2236, (EU) 2021/403 ja (EU) 2021/404 säädettyä siirtymäkautta on kaupan tarpeettomien esteiden välttämiseksi tarpeen pidentää 15 päivään maaliskuuta 2022 saakka edellyttäen, että asiaankuuluvan todistuksen allekirjoittaa ennen 15 päivää tammikuuta 2022 henkilö, jolla on valtuudet sen allekirjoittamiseen.

(6) Täytäntöönpanoasetuksia (EU) 2020/2235, (EU) 2020/2236, (EU) 2021/403 ja (EU) 2021/404 olisi sen vuoksi muutettava.

(7) Oikeusvarmuuden vuoksi täytäntöönpanoasetuksiin (EU) 2020/2235, (EU) 2020/2236, (EU) 2021/403 ja (EU) 2021/404 tällä asetuksella tehtävien muutosten olisi tultava voimaan kiireellisesti.

(8) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Täytäntöönpanoasetuksen (EU) 2020/2235 muuttaminen Korvataan täytäntöönpanoasetuksen (EU) 2020/2235 35 artiklan 1 kohta seuraavasti: ”1. Sellaisia eläinperäisiä tuotteita, yhdistelmätuotteita, ihmisravinnoksi tarkoitettuja ituja ja ihmisravinnoksi tarkoitettujen itujen tuotantoon tarkoitettuja siemeniä sisältävien lähetysten, joiden mukana on asetuksessa (EU) N:o 28/2012 ja täytäntöönpanoasetuksessa (EU) 2019/628 vahvistettujen mallien mukaisesti myönnetty asiaankuuluva todistus, tulo unioniin on hyväksyttävä 15 päivään maaliskuuta 2022 saakka edellyttäen, että henkilö, jolla on mainitun asetuksen ja täytäntöönpanoasetuksen mukaisesti valtuudet allekirjoittaa todistus, on allekirjoittanut kyseisen todistuksen ennen 15 päivää tammikuuta 2022.”

2 artikla Täytäntöönpanoasetuksen (EU) 2020/2236 muuttaminen Korvataan täytäntöönpanoasetuksen (EU) 2020/2236 10 artiklan 1 kohta seuraavasti: ”1. Sellaisia vesieläimiä ja vesieläimistä saatavia eläinperäisiä tuotteita sisältävien lähetysten, joiden mukana on asetuksessa (EY) N:o 1251/2008 vahvistetun mallin mukaisesti myönnetty asiaankuuluva eläinterveystodistus, tulo unioniin on hyväksyttävä 15 päivään maaliskuuta 2022 saakka edellyttäen, että virallinen tarkastaja on allekirjoittanut kyseisen eläinterveystodistuksen ennen 15 päivää tammikuuta 2022.”

3 artikla Täytäntöönpanoasetuksen (EU) 2021/403 muuttaminen Korvataan täytäntöönpanoasetuksen (EU) 2021/403 27 artiklan 1 kohta seuraavasti: ”1. Sellaisia maaeläimiä ja niiden sukusoluja ja alkioita sisältävien lähetysten, joiden mukana on asetuksissa (EY) N:o 798/2008 ja (EU) N:o 206/2010, täytäntöönpanoasetuksissa (EU) N:o 139/2013 ja (EU) 2018/659, päätöksissä 2006/168/EY ja 2010/472/EU sekä täytäntöönpanopäätöksissä 2011/630/EU, 2012/137/EU ja (EU) 2019/294 vahvistettujen mallien mukaisesti myönnetty asiaankuuluva todistus, tulo unioniin on hyväksyttävä 15 päivään maaliskuuta 2022 saakka edellyttäen, että henkilö, jolla on mainittujen asetusten, täytäntöönpanoasetusten, päätösten ja täytäntöönpanopäätösten mukaisesti valtuudet allekirjoittaa todistus, on allekirjoittanut kyseisen todistuksen ennen 15 päivää tammikuuta 2022.”

4 artikla Täytäntöönpanoasetuksen (EU) 2021/404 muuttaminen Korvataan täytäntöönpanoasetuksen (EU) 2021/404 6 artiklan 1 kohta seuraavasti: ”1. Sellaisten kolmansista maista, alueilta tai niiden osista, joista eläimiä, sukusoluja ja alkioita ja eläinperäisiä tuotteita sisältävien lähetysten saapuminen unioniin on seuraavassa lueteltujen säädösten mukaisesti sallittua, tulevien lähetysten, joiden mukana on kyseisten säädösten mukaisesti myönnetty asianmukainen todistus, saapuminen unioniin on hyväksyttävä 15 päivään maaliskuuta 2022 saakka edellyttäen, että henkilö, jolla on mainittujen säädösten mukaisesti valtuudet allekirjoittaa todistus, on allekirjoittanut kyseisen todistuksen ennen 15 päivää tammikuuta 2022: — asetus (EY) N:o 798/2008; — asetus (EY) N:o 1251/2008; — asetus (EU) N:o 206/2010; — asetus (EU) N:o 605/2010; — täytäntöönpanoasetus (EU) N:o 139/2013; — täytäntöönpanoasetus (EU) 2016/759; — täytäntöönpanoasetus (EU) 2018/659; — päätös 2006/168/EY; — päätös 2007/777/EY; — päätös 2008/636/EY; — päätös 2010/472/EU; — päätös 2011/630/EU; — täytäntöönpanopäätös 2012/137/EU; — täytäntöönpanoasetus (EU) 2019/294.”

5 artikla Voimaantulo Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 10 päivänä elokuuta 2021. Komission puolesta Puheenjohtaja Ursula VON DER LEYEN

(1) EUVL L 84, 31.3.2016, s. 1.

(2) EUVL L 95, 7.4.2017, s. 1.

(3) Komission täytäntöönpanoasetus (EU) 2020/2235, annettu 16 päivänä joulukuuta 2020, Euroopan parlamentin ja neuvoston asetusten (EU) 2016/429 ja (EU) 2017/625 soveltamissäännöistä siltä osin kuin on kyse eläinterveystodistusten malleista, virallisten todistusten malleista ja yhdistettyjen eläinterveys- ja virallisten todistusten malleista tiettyjen eläinten ja tavaroiden luokkien lähetysten unioniin tuloa ja unionin sisällä tapahtuvia siirtoja varten, tällaisia todistuksia koskevasta virallisesta sertifioinnista sekä asetuksen (EY) N:o 599/2004, täytäntöönpanoasetusten (EU) N:o 636/2014 ja (EU) 2019/628, direktiivin 98/68/EY ja päätösten 2000/572/EY, 2003/779/EY ja 2007/240/EY kumoamisesta (EUVL L 442, 30.12.2020, s. 1).

(4) Komission täytäntöönpanoasetus (EU) 2020/2236, annettu 16 päivänä joulukuuta 2020, Euroopan parlamentin ja neuvoston asetusten (EU) 2016/429 ja (EU) 2017/625 soveltamissäännöistä siltä osin kuin on kyse eläinterveystodistusten malleista vesieläinten ja tiettyjen vesieläimistä saatavien eläinperäisten tuotteiden lähetysten unioniin tuloa ja unionin sisällä tapahtuvia siirtoja varten, tällaisia todistuksia koskevasta virallisesta sertifioinnista ja asetuksen (EY) N:o 1251/2008 kumoamisesta (EUVL L 442, 30.12.2020, s. 410).

(5) Komission täytäntöönpanoasetus (EU) 2021/403, annettu 24 päivänä maaliskuuta 2021, Euroopan parlamentin ja neuvoston asetusten (EU) 2016/429 ja (EU) 2017/625 soveltamissäännöistä siltä osin kuin on kyse eläinterveystodistusten malleista sekä yhdistettyjen eläinterveys- ja virallisten todistusten malleista tiettyjen maaeläinluokkien ja niiden sukusolujen ja alkioiden lähetysten unioniin tuloa ja jäsenvaltioiden välillä tapahtuvia siirtoja varten, tällaisia todistuksia koskevasta virallisesta sertifioinnista sekä päätöksen 2010/470/EU kumoamisesta (EUVL L 113, 31.3.2021, s. 1).

(6) Komission täytäntöönpanoasetus (EU) 2021/404, annettu 24 päivänä maaliskuuta 2021, sellaisten kolmansien maiden, alueiden tai niiden vyöhykkeiden luetteloiden vahvistamisesta, joista eläinten, sukusolujen ja alkioiden ja eläinperäisten tuotteiden saapuminen unioniin on sallittua Euroopan parlamentin ja neuvoston asetuksen (EU) 2016/429 mukaisesti (EUVL L 114, 31.3.2021, s. 1).